અમદાવાદ,તા. ૧૩, અમદાવાદ શહેરની આગવી ઓળખ સમી રતનપોળ તેની બિસ્માર સ્થિતિને લઇ ચર્ચાનું કેન્દ્ર બની છે. દેશ અને દુનિયામાં સાડી, ચણિયાચોળી, સલવાર કે શેરવાની સહિતના લેટેસ્ટ ટ્રેન્ડ અને ભાતભાતની એકથી એક ચઢિયાતી પેટર્નના વસ્ત્રો માટે રતનપોળ ભારે ખ્યાતિ ધરાવે છે. ખાસ કરીને લગ્નસરા સહિતના શુભપ્રસંગો માટે લોકો દૂરદૂરથી ખાસ રતનપોળમાં ખરીદી કરવા માટે આવતા હોય છે. રતનપોળના મહાજન માર્કેટનું દૈનિક ટર્નઓવર જ હજારો કરોડમાં થવા જાય છે પરંતુ છેલ્લા દોઢ મહિનાથી રતનપોળમાં ગાંધીરોડ અને ગોલવાડથી લઇ રિલીફરોડ સુધીના આખા પટ્ટાના રસ્તાને બિલકુલ ખોદી કાઢવામાં આવ્યો છે. અમદાવાદ મ્યુનિસિપલ કોર્પોરેશન દ્વારા રતનપોળમાં આરસીસી-પીસીસી રોડ અને પેવર બ્લોક નાંખી તેની કાયાપલટ કરવાનો એક ઉત્સાહી પ્રોજેકટ હાથ ધર્યો હતો, જે પંદર દિવસમાં પૂર્ણ કરવાની અમ્યુકો સત્તાધીશોએ બડાઇઓ હાંકી હતી પરંતુ આજે દોઢ મહિના બાદ પણ કામગીરી પૂર્ણ થઇ નહી હોવાના કારણે સેંકડો વેપારીઓ-મહાજનો હેરાન-પરેશાન સાથે ત્રાહિમામ્ પોકારી ગયા છે. હાલ લગ્નસરાની મોસમ ચાલી રહી છે ત્યારે વેપારીઓ વેદના ઠાલવી રહ્યા છે કે, ખાસ કરીને અમદાવાદ શહેર તેમ જ રાજય અને રાજય બહારથી આવતા લોકોને ચાલતા પણ ના ફાવે તે હદે ખાડા ખોદી નંખાયા છે, જેના કારણે નાગરિકોને પગ મચકોડાઇ જવાની અને ફ્રેકચર થઇ જવાની દહેશત પ્રવર્તી રહી છે. તેની સીધી અસર તેમના ધંધા-રોજગાર પર પડી રહી છે. બીજીબાજુ, અમ્યુકો સત્તાવાળાઓ ધૂળેટી સુધીમાં કામ પતાવી દેવાનું આશ્વાસન આપી રહ્યા છે. તો, મ્યુનિસિપલ કોર્પોરેશનમાં વિપક્ષ કોંગ્રેસના પૂર્વ નેતા સુરેન્દ્ર બક્ષીએ પણ આ મામલે શાસક પક્ષ ભાજપ પર આકરા પ્રહારો કરી તેના અણઘડ આયોજનનો ગંભીર આરોપ લગાવ્યો હતો અને સાથે સાથે વેપારીઓ-મહાજનો ઉપરાંત ખરીદી કરવા આવનાર નાગરિકો ખાસ કરીને મહિલાઓ-યુવતીઓની હાલાકીને ધ્યાનમાં લઇ તાત્કાલિક ધોરણે પ્રોજેકટની કામગીરી પૂર્ણ કરવા માંગણી કરી છે.